
ELŐTERJESZTÉS
(a Képviselő-testület 2024. március 20-i ülésére)


TÁRGY:	A KISKŐRÖS, SZARVAS UTCA 1. SZÁM ALATTI INGATLAN BÉRBEADÁSA A TARKABARKA CSALÁDI NAPKÖZI EGYESÜLET RÉSZÉRE


2023. év végével Kiskőrös Város Önkormányzata (a továbbiakban: Önkormányzat) kizárólagos tulajdonába került a Kiskőrös belterület 3134/1 hrsz-on nyilvántartott, természetben 6200 Kiskőrös, Szarvas utca 1. szám alatti, kivett lakóház, udvar rendeltetésű ingatlan (a továbbiakban: Ingatlan).   

Az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet (a továbbiakban: Rendelet) 27. § (1) bekezdés a) pontja alapján a vagyon használatának és hasznosítási jogát átengedni - amennyiben az érintett vagyontárgy forgalmi értéke a nettó 15.000.000,- Ft érték feletti - a nemzeti vagyonról szóló törvényben foglaltak figyelembevételével nyilvános versenytárgyalás útján lehet, a rendelet 1. mellékletében foglalt eljárásnak megfelelően.

Az Önkormányzat az Ingatlant gyermekek napközbeni ellátása, családi bölcsőde, játszóház célú hasznosítás céljából, 5 éves határozott időtartamra bérbe kívánja adni. Az Ingatlan bérbeadása érdekében 2024. március 01. napján - a Rendelet értelmében - nyilvános versenytárgyalás került lefolytatásra. A versenytárgyaláson egy ajánlattevő, a Tarkabarka Családi Napközi Egyesület (a továbbiakban: Egyesület) vett részt, aki a versenytárgyalási felhívásban meghatározott feltételeknek megfelelt.  

Az Önkormányzat Kiskőrös városában egy bölcsődét működtet hat csoportszobával, de a családok részéről a bölcsődei ellátás iránt nagyobb igény van, mint amit az Önkormányzat férőhellyel biztosítani tud. Az Egyesület közhasznú feladatot lát el, az Ingatlanban több év óta működteti családi napközijét, játszóházát. Az Egyesület célja a kisgyermeket nevelő családok részbeni tehermentesítése, a gyermekek felügyeletének megoldása annak érdekében, hogy a szülők munkalehetőségeiket ki tudják használni abban a megnyugtató tudatban, hogy gyermekük napközben megfelelő ellátásában részesül. A családi napközi - az alapellátáson túli szolgáltatásként – speciális tanácsadással, időszakos gyermekfelügyelettel, illetve egyéb gyermeknevelést segítő szolgáltatással is segíti a családokat. Az Egyesület az eddigi tevékenységét a továbbiakban is az Ingatlanban kívánja ellátni.  

A Rendelet 27. § (2) bekezdése alapján a Képviselő-testület dönt az 1 évet meghaladó használati, hasznosítási jog átengedéséről.

Figyelemmel arra, hogy az Önkormányzatnak az Ingatlanra önkormányzati feladatok ellátása érdekében jelenleg nincs szüksége, a bérbeadással pedig a városban élő kisgyermekes családok részére gyermekek további napközbeni ellátását biztosítaná, illetve az Ingatlan hasznosítása is megoldódna, javasolom, hogy a Képviselő-testület az Ingatlant a határozat-tervezetben foglaltak szerint 5 éves határozott időtartamra bérbe adja a Tarkabarka Családi Napközi Egyesület részére.   


Kiskőrös, 2024. március 11.  

	
	Domonyi László s.k.,
	polgármester


HATÁROZAT – TERVEZET 

Kiskőrös Város Önkormányzatának Képviselő-testülete

1. egyetért azzal, hogy Kiskőrös Város Önkormányzata kizárólagos tulajdonában álló, Kiskőrös belterület 3134/1 hrsz-on nyilvántartott, természetben 6200 Kiskőrös, Szarvas utca 1. szám alatti, kivett lakóház, udvar rendeltetésű, 644 m2 alapterületű ingatlant határozott 5 éves időtartamra - 2024. április 01. napjától 2029. március 31. napjáig - a határozat-tervezet mellékletét képező bérleti szerződésben foglalt feltételekkel bérbe adja a TARKABARKA CSALÁDI NAPKÖZI EGYESÜLET részére.  

1. felhatalmazza a polgármestert a határozat-tervezet mellékletét képező bérleti szerződés megkötésére, a szükséges jognyilatkozatok megtételére és aláírására.


Felelős:	polgármester
Határidő: 	2024. március 31.  




